Danziger Luftpost GmbH| Pramonė | Aviacija |
| Likimas | Nutraukusi veiklą |
| Įkurta | 1921 m. |
| Uždaryta | 1927 m. |
| Centrinė būstinė | Laisvasis Dancigo miestas |
| Svarbiausi darbuotojai | Erhard Milch |

**Danziger Luftpost GmbH** – Laisvajame Dancigo mieste registruota aviakompanija, Vokietijos įmonės „Junkers Luftverkehr, GmbH" ir jos kontroliuotos „Lloyd Ostflug GmbH" dukterinė įmonė, veikusi 1921–1923 m. ir vykdžiusi pašto bei keleivių pervežimus tarp Vokietijos miestų, Dancigo, Baltijos šalių.

Įkūrimas ir veiklos pradžia
---------------------------

Erhardas Milchas, jau su Liuftvafės maršalo uniforma
Pagal po I Pasaulinio karo nugalėtojų Antantės šalių nustatytas taisykles, tik Dancige registruoti orlaiviai turėjo teisę skraidyti per Tautų Lygos administruojamą „Lenkijos koridorių", skyrusį pagrindinę Vokietijos dalį nuo Rytprūsių. Siekdama išnaudoti šią galimybę, viena didžiausių Vokietijos orlaivių gamybos įmonių "Junkers Luftverkehr", 1921 m. vasario 26 d. per savo kontroliuotą "Lloyd Ostflug GmbH" įkūrė savo padalinį Dancige.

Iki 1923 m. įmonei vadovavo pirmasis generalinis direktorius ir vienas akcininkų Erhardas Milchas, atvykęs į Dancigą iš iširusios Karaliaučiaus policijos eskadrilės ir taip pradėjęs savo civilinę karjerą. Vėliau jis tapo Deutsche Lufthansa generaliniu direktoriumi bei Liuftvafės generalfeldmaršalu.

1922 m. vasarą kompanija, naudodama Junkers F.13 orlaivius, pradėjo tarptautinius keleivinius skrydžius į Karaliaučių ir Mėmelį. Tų pačių metų rugpjūčio mėn. šis maršrutas buvo pratęstas į Rygą ir Taliną. Šį maršrutą 1923 m. pradėjo aptarnauti dar viena Dancige registruota aviakompanija – Danziger Lloyd Luftdienst. Danziger Luftpost skrisdavo tik maršruto dalį iki Rygos, kur keleiviai persėsdavo į Junkers iš dalies valdomos Estijos aviakompanijos Aeronaut ir Latvijos aviakompanijos Latvijas gaisa satiksmes AS orlaivius, skrendančius į Taliną ir Helsinkį.

1923 m. spalio 22 d. Danziger Luftpost tapo viena iš šešių smulkių aviakompanijų, įkūrusių Ost-Europa Union – Hugo Junkerso inicijuotą vieną pirmų aviakompanijų aljansą.

Motininė kompanija "Junkers Luftverkehr GmbH" naudojo Danziger Luftpost taip pat kaip priedangos įmonę, per kurią maskavo orlaivių tiekimą Lenkijos oro linijų bendrovei "Polska Linja Lotnicza Aerolloyd" (PPL Aerolloyd), taip nuslepiant faktinę šios įmonės kontrolę.

Lietuvoje
---------

Danziger Luftpost Junkers F.13
"Danziger Luftpost" kartu su "Lloyd Luftdienst" ir "Danziger Luft-Reederei" buvo viena pirmųjų aviakompanijų, vykdžiusių tarptautinius keleivinius ir pašto pervežimus į Lietuvą. Reguliarūs keleiviniai reisai maršrutu Karaliaučius-Dancigas-Kaunas buvo pradėti 1921 m. pavasario sezoną ir tęsėsi iki 1923 m. 1921 m. rugpjūčio mėn. maršrutas buvo pratęstas iki Rygos. Susisiekimui buvo naudojami tuo metu vieni moderniausių orlaivių Junkers F.13.

Spalvinė schema
---------------

Danziger Luftpost Junkers F.13 modelis
"Danziger Luftpost" kaip ir "Lloyd Ostflug" orlaivių fiuzeliažas, sparnai ir uodega buvo dažomi sidabrine spalva su juodais kraštais. Kadangi tuometiniai varikliai taškėsi tepalu, orlaivio kapotas ir apačia buvo dažomi juodai. Ant krypties vairo ir skersai sparnų buvo vaizduojama Dancigo emblema: du balti kryžiai raudoname fone.

Veiklos pabaiga
---------------

Auganti konkurencija Vokietijos aviacijos sektoriuje paskatino "Lloyd Ostflug" akcininkų nesutarimus. 1922 m. kovo mėn. dėl skirtingų akcininkų interesų "Lloyd Ostflug" buvo padalintas. Atitinkamai buvo padalintos ir Dancige įsikūrusios "Junkers" bei "Lloyd Ostflug" kontroliuotos įmonės. "Lloyd" įkūrė savo aviakompaniją ir jos padalinį Dancige – "Danziger Lloyd Luftdienst". Kurį laiką šios įmonės dalyvavo Junkerso kontroliuotame aviakompanijų aljanse 'Lloyd-Junkers Luftverkehr", tačiau jau 1923 m. balandžio mėn. iš jo pasitraukus "Lloyd", "Junkers" pertvarkė savo valdytas įmones: "Danziger Luftpost" vykdyti keleivių pervežimai į Lenkiją palaipsniui buvo perduoti 1922 m. rugsėjo mėn. įkurtai įmonei 'PLL Aerolloyd", į Baltijos šalis ir SSRS – Deruluft. Pati įmonė iki savo likvidavimo 1927 m. užsiėmė antžeminio aptarnavimo ir bilietų pardavimo veikla.

Orlaivių parkas
---------------

Rumpler C.I
* Junkers F.13 – 7, vėliau 10 vnt.

* Rumpler C.I – 6 vnt. naudoti pašto pervežimui

Danziger Luftpost orlaiviai buvo registruoti Dancigo numeriais nuo Dz 20 iki Dz 40.

Iš Danziger Luftpost GmbH valdytų Junkers F.13, visi, išskyrus du, buvo registruoti Dancige. Nors įmonės pavadinime buvo žodžiai „oro paštas", tačiau tik du Danziger Luftpost GmbH orlaiviai buvo naudojami vien pašto pervežimui. Dvi mašinos buvo perduotos „Junkers Russia", keturios – „Junkers Luftverkehr", viena – „Bayerischer Luft-Lloyd", dar viena – parduota į Kolumbiją. Per "Danziger Luftpost" įmonę Junkers perdavė du Junkers F.13 orlaivius pirmajai Latvijos aviakompanijai "Latvijas gaisma satiksmes AS"

H. Junkersas taip pat naudojo "Danziger Luftpost GmbH" kaip vieną priemonių apeiti Antantės įvestus apribojimus Vokietijos aviacijos pramonei: manoma, kad tokiu būdu registruojant orlaivius Dancige ir kartais klastojant gamybos numerius, buvo pagaminti ir perduoti naudoti 26 Junkers F.13.

Literatūra
----------

* (EN) Civil Aircraft Register – Germany,
* (EN) Danziger Luft Reederei, GmbH.: Poland (1919–1921),
* (DE) Frost, Günter, Zulassung und Kennzeichnung von Flugzeugen der Freien Stadt Danzig 1920–1939, Teil 1, JET & PROP. Nr. 5 (2006)–Nr. 4 (2007),  Archyvuota kopija 2020-10-21 iš Wayback Machine projekto.
* (DE) Frost, Günter, Zulassung und Kennzeichnung von Flugzeugen der Freien Stadt Danzig 1920–1939, Teil 2, Die Zeit von 1921 bis 1939,
* (DE) Lloyd Lufdienst 1921 m. tvarkaraštis, kur skrydžius maršrutu Berlynas-Dancigas-Karaliaučius-Kaunas-Ryga vykdė Danziger Luftpost ir Lloyd-Ostflug, Airline Timetables,
* (DE) Luftverkehrsgesellschaften in Danzig,

Išnašos
-------

1. ↑  Frost, Günter, Zulassung und Kennzeichnung von Flugzeugen der Freien Stadt Danzig 1920–1939, JET & PROP. Nr. 5 (2006)–Nr. 4 (2007), p. 15> <
2. ↑  Lloyd Lufdienst 1921 m. tvarkaraštis, kur skrydžius maršrutu Berlynas-Dancigas-Karaliaučius-Kaunas-Ryga vykdė Danziger Luftpost ir Lloyd-Ostflug, Airline Timetables,
3. ↑  Lloyd Luftdienst 1922 m. tvarkaraštis, kur skrydžius maršrutu Berlynas-Štetinas-Dancigas-Karaliaučius-Mėmelis-Ryga vykdė Danziger Luftpost ir Lloyd-Ostflug, Airline Timetables,
4. ↑  Frost, Günter, Zulassung und Kennzeichnung von Flugzeugen der Freien Stadt Danzig 1920–1939, Teil 1, JET & PROP. Nr. 5 (2006)–Nr. 4 (2007),  Archyvuota kopija 2020-10-21 iš Wayback Machine projekto. p. 4-7
5. ↑  Frost, Günter, Zulassung und Kennzeichnung von Flugzeugen der Freien Stadt Danzig 1920–1939, Teil 2, Die Zeit von 1921 bis 1939,
6. ↑  Frost, Günter, Zulassung und Kennzeichnung von Flugzeugen der Freien Stadt Danzig 1920–1939, Teil 2, Die Zeit von 1921 bis 1939, p. 1
7. ↑  Lloyd Ostflug GmbH, Junkers Companies and Facilities / Junkers Airlines and Airline Organisations / Lloyd Ostflug GmbH, http://hugojunkers.bplaced.net/lloyd-ostflug-gmbh.html


|  |  |
| --- | --- |
|  | Šis straipsnis yra tapęs savaitės straipsniu. |